Bou van nuwe skool goed op dreef | News24
Bou van nuwe skool goed op dreef
Die dakke van 21 klaskamers van die Global Leadership Academy (GLA) se nuwe skoolgebou in Jeffreysbaai is reeds voltooi. Die vensters en deure word tans geïnstalleer. Foto: VERSKAF
NA byna drie jaar se harde werk, is daar 'n groot moontlikheid dat vanjaar se matriekklas die eerstes kan wees om hul eindeksamen in die moderne nuwe skoolgebu te skryf.
Hulle help altemit vanaf gr. 8 om die nodige fondse vir die spoggebou in te samel.
Die nuwe skoolgebou van die Global Lea-dership Academy (GLA) naby Fountains Mall in Jeffreysbaai staan reeds dakhoogte, en die eerste houthuis wink sy inwoners vriendelik nader.
Na jare se harde werk en verskeie fondsinsamelingprojekte, nader Fase 1 van die skoolgebou sy einde. Benewens die R7 miljoen wat reeds in die projek geploeg is - moontlik gemaak deur donasies en skenkings - benodig die skool nog R4 miljoen vóór die fase voltooi kan word.
Volgens Stefan Kleyn van GLA, is die skool se ontwerp op die van 'n winkelsentrum gegrond. "Die huidige skool in Equinox Mall het ons baie van vertoonvensters geleer - dit lewer 'n groot bydrae tot 'n positiewe werkatmosfeer in die klaskamer," sê Kleyn.
"Die deursigtigheid van die glas word deur onderwysers gebruik as 'n metafoor om die beginsels van integriteit, eerlikheid en 'n onberispelike leefstyl aan leerders oor te dra."
Die eerste fase sluit 'n rugby-, atletiek- en krieketveld in - dus sal die skool vir die eerste keer met sy eie sportgronde spog.
Daar is 21 klaskamers - insluitende volledig-toegeruste Wetenskap en Biologie-laboratoriums, 'n kafeteria, klerewinkel, ontvangs, administrasiekantore en personeelkamer. Vier byderwetse houthuise sal as verblyf dien vir leerders wat nie van Jeffreysbaai is nie.
Interne en eksterne padwerke en 'n veeldoelige onderdak-saalgebied is ook deel van Fase 1.
Werk, wat nog voltooi moet word, sluit in die aansluiting van water, elektrisiteit en ri-ool wat binne die volgende twee maande sal geskied. Die dak van die kantore, personeel-kamer en saal moet opgerig word, die pad na Fountains Mall gaan opgradeer word en die pawiljoen rondom die sportveld wag ook.
Volgens Kleyn word die volgende drie houthuise se materiaal aan die begin van Junie afgelewer en sal bouwerk in alle erns begin. Een huis is reeds voltooi.
. GLA is 'n geregistreerde nie-winsgewende organisasie wat volkome op skenkings vir die bou van die skool staatmaak. Alle werk wat sedert 25 April 2013 gedoen is - die amptelike sooispit vir die fondasie - is deur verskeie borge moontlik gemaak.
Om met die insameling van die laaste R4 miljoen te help, het GLA verskeie inisiatiewe geloods:
1. 'n Crowd-funding inisiatief. Lees meer hieroor by https://www.generosity.com/education-fundraising/let-s-help-shape-the-future-president-of.
2. Persone of maatskappye kan 'n klaskamer in die naam van 'n sake-onderneming of ge-liefde borg. Dié spesifieke klaskamer sal na die maatskappy of individu vernoem word.